Eduskunnan puhemiehen mukaan hänelle ei ole kukaan koskaan sanonut mitään poikkipuolista Suomen toiminnasta.

Eduskunnan puhemies Maria Lohela (ps.) julkisti sunnuntaina Facebook-päivityksen. Kirjoituksessa ei mainita sen taustalla olevia tekijöitä eikä kohdetta. Helsingin Sanomat uutisoi sunnuntaina Suomen maineen kärsimisestä YK:ssa.

– Minusta tuntuu kurjalta, että mediassa toistuvasti lietsotaan ajatusta, että muualla maailmassa Suomea pidettäisiin jonakin erityisen ikävänä, takapajuisena paikkana. Annetaan ymmärtää, että sisäpoliittiset ratkaisumme ja valtion rahankäyttö jollakin tapaa yksiselitteisesti heijastuisivat kaikkeen toimintaamme maamme rajojemme ulkopuolella, Maria Lohela kirjoittaa samalla korostaen Suomen olevan pieni maa.

– Ilmeisesti Suomen maine menee joka kerta, kun Suomi ei toimi niin kuin Euroopan unionin isot jäsenmaat haluavat.

Lohela kirjoittaa matkustaneensa melko paljon.

– Minulle ei ole kukaan koskaan eikä missään yhteydessä lausunut mitään poikkipuolista tai kriittistä Suomen politiikasta tai toiminnasta kansainvälisissä yhteyksissä.

– Siis ei kukaan, ei koskaan, ei missään. Ei yksikään poliitikko, ei yksikään virkamies, ei yksikään tavallinen kansalainen.

Hänen mukaansa ”on selvää, että jos kaksi esimerkiksi kehitysyhteistyön parissa uransa tekevää ja palkkansa ansaitsevaa henkilöä kohtaa, he puhuvat kehitysyhteistyöstä. He puhuvat siitä, miten paljon rahaa heillä on työnsä tekemiseen käytössään. Toinen kehuu sitä, kuinka paljon oman maan budjetista on irronnut kuluvana vuonna rahaa. Toinen vaikeroi kuinka omassa maassa säästetään juuri väärästä paikasta eli kehitysyhteistyörahoista. Toinen kauhistelee olevansa aivan samaa mieltä”.

– Sama koskee valtion ja kansainvälisten järjestöjen virkamiehiä, jotka työskentelevät samoilla apajilla ja kilpailevat samoista tehtävistä. Jos maineella olisi jotain tekemistä tehtävien kanssa, voi kysyä miksi Saudi-Arabia on juuri valittu johtamaan yhtä YK:n alaista ihmisoikeuspaneelia, hän toteaa.

– Tavallisia kansalaisia, joita siis on ehdoton enemmistö kaikista maailman ihmisistä, ei Suomen sisäpolitiikka tai budjettileikkaukset heilauta mihinkään suuntaan. Heillä on aivan omat murheensa ja yhteiskunnalliset ilmiönsä mietittävänään ehtiäkseen käyttää aikaa Suomen kauhistelemiseen.

Suomesta tiedetään puhemiehen mukaan ”ylipäätään hyvin vähän oli kyseessä poliitikko tai tavallinen kaduntallaaja”.

– Suomessa on valtavasti asioita, joista voi ja kuuluu olla terveellä tavalla ylpeä. Täällä on huolehdittu köyhistä, kipeistä ja onnettomista, on koulutettu tytöt ja pojat, on tuettu kaikkien pääsyä täysvaltaisiksi yhteiskunnan jäseniksi. On tehty niin paljon asioita ihmisten hyvinvoinnin eteen, että valtion velkaa on kertynyt yli 100 miljardia.

– Maailma ympärillämme on muuttunut, eikä Suomi ole pysynyt muutoksessa mukana. Ei ole olemassa sellaista asiaa kuin taikaseinä, josta saa rahaa kaikkiin mahdollisiin mielitekoihin. Resurssit ovat rajalliset Suomessa aivan kuten ne ovat ihan kaikkialla muuallakin. Silloin on tehtävä valintoja ja politiikan suunnan muutoksia. Näin toimivat kaikki itsenäiseen päätöksentekoon oikeutetut kansallisvaltiot.

Maria Lohela sanoo, että hän jatkossakin edustaa Suomea selkä suorana.

– En häpeä maatamme, joka on yksi onnistuneimmista yhteiskunnista maailmassa.